|  |  |
| --- | --- |
| ujmegye | Hajdú-Bihar Vármegye ÖnkormányzatánakKözgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **8.** |

|  |  |
| --- | --- |
| **Előterjesztő:** | Pajna Zoltán, a Közgyűlés elnöke |
| **Tárgy:** | A Hajdú-Bihar Vármegyei Fejlesztési Ügynökség Nonprofit Kft. 2022. évi számviteli törvény szerinti beszámolójának elfogadása, ügyvezetőt érintő döntések meghozatala |
| **Készítették:** | Korbeák György, ügyvezető Kraszitsné dr. Czár Eszter  |
| **Mellékletek:** | I. Határozati javaslat mellékletei:* Egyszerűsített eredménykimutatás
* Egyszerűsített mérleg
* Kiegészítő melléklet
* Könyvvizsgálói jelentés
 |
| **Véleményező bizottságok:** | Fejlesztési, Tervezési és Stratégiai BizottságPénzügyi Bizottság |

**Tisztelt Közgyűlés!**

**I.**

**2022. évi számviteli törvény szerinti beszámoló**

A Hajdú-Bihar Vármegyei Fejlesztési Ügynökség Nonprofit Kft. (továbbiakban: Ügynökség) elkészítette a számviteli törvény szerinti 2022. évi beszámolóját. A Polgári Törvénykönyvről szóló 2013. évi V. törvény (Ptk.) 3:120. § (2) bekezdésének rendelkezése szerint, ha a társaságnál felügyelő bizottság működik, a beszámolóról a társaság legfőbb szerve a felügyelő bizottság írásbeli jelentésének birtokában dönthet. A számvitelről szóló 2000. évi C. törvény 153. § (1) bekezdése és a cégnyilvánosságról, a bírósági cégeljárásról és a végelszámolásról szóló 2006. évi V. törvény 18. § (1) bekezdése értelmében a gazdasági társaságok kötelesek a jóváhagyásra jogosult testület által elfogadott éves beszámolót az adott üzleti év mérleg-fordulónapját követő ötödik hónap utolsó napjáig letétbe helyezni, valamint elektronikus úton, személyre szabott ügyintézési felület útján a céginformációs szolgálat részére megküldeni. A beszámolónak a céginformációs szolgálat részére történő elektronikus megküldésével a gazdasági társaság letétbe helyezési és közzétételi kötelezettségének is eleget tesz.

Az I. határozati javaslat mellékletei alapján megállapítható, hogy az Ügynökség a
2022. gazdasági évet **256 625 EFt** mérlegfőösszeg mellett, **32 413 EFt** adózott eredménnyel zárta. Az eredmény kimutatás főbb adatai a következők:

|  |  |
| --- | --- |
| **Tevékenység** | **EFt** |
| A. Üzemi (üzleti) tevékenység eredménye | 34 966 |
| B. Pénzügyi műveletek eredménye | 873 |
| C. Adózás előtti eredmény | 35 839 |
| D. Adózott eredmény | 32 413 |

Az egyszerűsített eredménykimutatást, az egyszerűsített mérleget, a kiegészítő mellékletet az I. határozati javaslat mellékletei tartalmazzák.

Kérem a közgyűlést az Ügynökség 2022. évi számviteli beszámolójának I. határozati javaslat szerinti elfogadására.

**II.**

**Ügyvezetőt érintő döntések**

1. A közgyűlés a 66/2022. (V. 27.) határozatával döntött az Ügynökség ügyvezetője, Korbeák György részére 2022. évre prémiumfeladatok kitűzéséről, mely szerint a prémiumfeltételeket a közgyűlés úgy határozta meg, hogy amennyiben a társaságnak lejárt köztartozása (adó, társadalombiztosítási járulék, vám, stb.) nem áll fenn az üzleti év végén, valamint a társaság adózás előtti vállalkozási eredménye számviteli értelemben pozitív, az ügyvezetőt 3 havi alapbérének megfelelő prémium illeti meg, melynek kifizetéséről - likviditásának biztosítása mellett – az Ügynökség gondoskodik.

Nem fizethető prémium abban az esetben, ha a Társaság tárgyévi beszámolójának független könyvvizsgálói jelentése a vezető tisztségviselő intézkedési, döntési hatáskörébe tartozó ok miatt korlátozó, elutasító könyvvizsgálói záradékot tartalmaz, vagy a záradék megadásának elutasítását tartalmazza.

A prémiumfeltételek a 2022. évben az ügyvezető vonatkozásában teljesültek. Az Ügynökségnek lejárt köztartozása az üzleti év végén nem állt fent, az adózás előtti vállalkozási eredmény 32 413 EFt.

1. A Munka Törvénykönyvéről szóló 2012. évi I. törvény (továbbiakban: Mt.) 207. § (2) bekezdése alapján az ügyvezető számára teljesítménykövetelményt, valamint az ahhoz kapcsolódó teljesítménybért vagy egyéb juttatást a tulajdonosi jogokat gyakorló vármegyei közgyűlés állapíthat meg. Javaslom a közgyűlésnek, hogy az Ügynökség ügyvezetője részére a következő prémiumfeladatokat tűzze ki 2023. évre vonatkozóan:
* a társaságnak lejárt köztartozása (adó, társadalombiztosítási járulék, vám, stb.) ne álljon fenn az üzleti év végén,
* a társaság adózás előtti eredménye számviteli értelemben pozitív legyen.

Garanciális szabályként kerüljön továbbra is megfogalmazásra, hogy nem fizethető prémium abban az esetben, ha a Társaság tárgyévi beszámolójának független könyvvizsgálói jelentése a vezető tisztségviselő intézkedési, döntési hatáskörébe tartozó ok miatt korlátozó, elutasító könyvvizsgálói záradékot tartalmaz, vagy a záradék megadásának elutasítását tartalmazza. A 94/2017. (V. 26.) MÖK határozattal elfogadott, a Hajdú-Bihar Megyei Önkormányzat kizárólagos tulajdonában álló gazdasági társaságok javadalmazási szabályzatának III.2.2. pontja alapján a kitűzhető prémium és a közgyűlés által megállapított jutalom éves összege együttesen legfeljebb a havi alapbér hatszorosa lehet.

1. A közgyűlés 2023 márciusi ülésén az Ügynökség 2023. évi üzleti tervének elfogadásáról szóló előterjesztés tárgyalása során bemutatásra kerültek a társaság 2023-ra tervezett tevékenységei, mely alapján megállapítható, hogy a Társaság által kezelt projektek száma folyamatosan és jelentősen növekszik; az idei évben – jóval meghaladva a tavalyi 350 pályázatot - már mintegy 470 projekt menedzsmenti és egyéb szakmai feladatait látják el. A cég munkavállalói létszáma gyakorlatilag nem emelkedett, de a HBMFÜ Nonprofit Kft. az elmúlt években olyan jelentős szakmai tapasztalatra tett szert, aminek birtokában még ezt a jelentősen megemelkedett projektállományt is kiemelkedő szinten tudják menedzselni. Ennek az eredménynek az elérésében és fenntartásában értelemszerűen jelentős szerepet tölt be a cég ügyvezetője, akinek ezzel párhuzamosan nőtt a feladatköre és felelőssége is. Ezen felül a hazánkban jelenleg érvényesülő inflációs környezet kompenzálására is figyelemmel, javaslom a közgyűlésnek, hogy alapítói jogkörében eljárva, a feladatvállalással és felelősséggel sokkal inkább arányban álló és a teljesítményt elismerő díjazást biztosítson Korbeák György részére akként, hogy havi munkabérét 2023. június 1. napjától bruttó 890 000 Ft/hó összegben állapítsa meg.

Kérem a közgyűlést az ügyvezető javadalmazásával összefüggő II. - IV. határozati javaslatok elfogadására.

A Társaság alapító okiratának 8.a. pontjában foglaltak alapján a Társaságot érintő döntések meghozatalát megelőzően az Alapító köteles beszerezni a felügyelőbizottság és a társaság ügyvezetőjének véleményét. Az alapítói döntés meghozatala során az Alapító köteles a fenti személyek által írásban eljuttatott, illetve az ülésen rögzített véleményt a lehetőségekhez képest figyelembe venni, azonban a döntés meghozatala során az Alapítót a megfogalmazott javaslat nem köti.

Tájékoztatom a közgyűlést, hogy a Felügyelő Bizottság számviteli beszámolóról, valamint az ügyvezetőt érintő döntésekről kialakított véleménye a közgyűlés ülésén kerül ismertetésre.

**I. HATÁROZATI JAVASLAT**

Hajdú-Bihar Vármegye Önkormányzata Közgyűlése a Polgári Törvénykönyvről szóló
2013. évi V. törvény 3:109. § (2) és (4) bekezdései szerint

1./ elfogadja a Hajdú-Bihar Vármegyei Fejlesztési Ügynökség Nonprofit Kft. 2022. évi – a határozat 1-4. mellékletei szerinti – számviteli beszámolóját.

2./ A 2022. gazdasági évet **256 625 EFt** mérlegfőösszeg mellett, **32 413 EFt** adózott eredménnyel fogadja el.

3./ A közgyűlés felkéri elnökét, hogy határozatáról a Hajdú-Bihar Vármegyei Fejlesztési Ügynökség Nonprofit Kft. ügyvezetőjét tájékoztassa.

**Végrehajtásért felelős:** Pajna Zoltán, a vármegyei közgyűlés elnöke

**Határidő:** 2023. május 31.

**II. HATÁROZATI JAVASLAT**

Hajdú-Bihar Vármegye Önkormányzata Közgyűlése a Polgári Törvénykönyvről szóló
2013. évi V. törvény 3:109. § (2) és (4) bekezdései alapján, figyelemmel a Hajdú-Bihar Megyei Önkormányzat kizárólagos tulajdonában álló gazdasági társaságok javadalmazási szabályzatának III.2.2 pontjában, valamint a Korbeák György, a Hajdú-Bihar Megyei Fejlesztési Ügynökség Nonprofit Kft. ügyvezetője részére 2022. évre prémiumfeladatok kitűzéséről szóló 66/2022. (V. 27.) közgyűlési határozatban foglaltakra

1./ megállapítja, hogy Korbeák Györgyöt, a Hajdú-Bihar Vármegyei Fejlesztési Ügynökség Nonprofit Kft. ügyvezetőjét - a 2022. évi prémiumfeltételek értékelése alapján -
3 havi – a közgyűlési döntés elfogadásakor érvényes - alapbérének megfelelő prémium illeti meg, melynek kifizetéséről - likviditásának biztosítása mellett - a társaság gondoskodik.

2./ A közgyűlés felkéri elnökét, hogy határozatáról a Hajdú-Bihar Vármegyei Fejlesztési Ügynökség Nonprofit Kft. ügyvezetőjét tájékoztassa.

**Végrehajtásért felelős:** Pajna Zoltán, a vármegyei közgyűlés elnöke

**Határidő:** 2023. június 7.

**III. HATÁROZATI JAVASLAT**

Hajdú-Bihar Vármegye Önkormányzata Közgyűlése a Polgári Törvénykönyvről szóló
2013. évi V. törvény 3:109. § (2) és (4) bekezdései alapján, figyelemmel a 94/2017. (V. 26.) MÖK határozattal elfogadott, a Hajdú-Bihar Megyei Önkormányzat kizárólagos tulajdonában álló gazdasági társaságok javadalmazási szabályzatának III.2.2 pontjában foglaltakra, valamint a Munka Törvénykönyvéről szóló 2012. évi I. törvény 207. § (2) bekezdésére

1./ a Hajdú-Bihar Vármegyei Fejlesztési Ügynökség Nonprofit Kft. ügyvezetője részére 2023. évre a következő prémiumfeladatokat tűzi ki:

1. a társaságnak lejárt köztartozása (adó, társadalombiztosítási járulék, vám, stb.) ne álljon fenn az üzleti év végén,
2. a társaság adózás előtti eredménye számviteli értelemben pozitív legyen.

A kitűzött feladatok teljesítése esetén az ügyvezetőt 3 havi alapbérének megfelelő prémium illeti meg. Nem fizethető prémium abban az esetben, ha a Társaság tárgyévi beszámolójának független könyvvizsgálói jelentése a vezető tisztségviselő intézkedési, döntési hatáskörébe tartozó ok miatt korlátozó, elutasító könyvvizsgálói záradékot tartalmaz, vagy a záradék megadásának elutasítását tartalmazza.

A prémiumfeladatok teljesítésének értékelésére a 2023. évi üzleti évet lezáró beszámoló és mérleg elfogadásakor kerül sor.

2./ A közgyűlés felkéri elnökét, hogy határozatáról a Hajdú-Bihar Vármegyei Fejlesztési Ügynökség Nonprofit Kft. ügyvezetőjét tájékoztassa.

**Végrehajtásért felelős:** Pajna Zoltán, a vármegyei közgyűlés elnöke

**Határidő:** 2023. június 7.

**IV. HATÁROZATI JAVASLAT**

Hajdú-Bihar Vármegye Önkormányzata Közgyűlése a Magyarország helyi önkormányzatairól szóló 2011. évi CXXXIX. törvény 42. § 2. pontjában meghatározott hatáskörében eljárva, figyelemmel a Polgári Törvénykönyvről szóló 2013. évi V. törvény 3:109. § (2) és (4) bekezdéseiben, valamint a Munka törvénykönyvéről szóló 2012. évi I. törvény 207. § (2) bekezdésében meghatározottakra

1./ Korbeák Györgynek a Hajdú-Bihar Vármegyei Fejlesztési Ügynökség Nonprofit Kft. ügyvezetőjének havi munkabérét bruttó 890 000 Ft összegben állapítja meg 2023. június 1. napjától.

2./ A közgyűlés felkéri elnökét az 1. pontnak megfelelő tartalmú munkaszerződés- módosítás aláírására, a szükséges intézkedések megtételére.

**Végrehajtásért felelős:** Pajna Zoltán, a vármegyei közgyűlés elnöke

**Határidő:** 2023. május 31.

**A határozati javaslatok elfogadása minősített többséget igényel.**

Debrecen, 2023. május 19.

|  |
| --- |
| **Pajna Zoltán** |
| **elnök** |

Az előterjesztés a törvényességi követelményeknek megfelel:

|  |
| --- |
| Dr. Dobi Csaba |
| jegyző |